b"\n_START_ARTICLE_\nM\xc4\x83n\xc4\x83stirea Mihai Vod\xc4\x83\n_START_SECTION_\nIstoric\n_START_PARAGRAPH_\nCtitorit\xc4\x83 \xc3\xaen anul 1594 de voievodul Mihai Viteazul, \xc3\xaen timpul \xc3\xaen care era ban al Olteniei, biserica a fost amplasat\xc4\x83 pe v\xc3\xa2rful dealului din fa\xc8\x9ba Podului Mihai Vod\xc4\x83, deal care mai t\xc3\xa2rziu se va numi Dealul Mihai Vod\xc4\x83. Construc\xc8\x9bia a fost ridicat\xc4\x83 pe locul unei bisericu\xc8\x9be din secolul al XV-lea, construit\xc4\x83 probabil din lemn  de c\xc4\x83tre Vlad Dracul (conform unor documente din 1696). \xc3\x8en curtea  acestei bisericii, sub un p\xc4\x83r, a fost decapitat de c\xc4\x83tre turci fiul lui Vlad C\xc4\x83lug\xc4\x83rul, Prin\xc8\x9bul Vl\xc4\x83du\xc8\x9b, la v\xc3\xa2rsta de 16 ani, dup\xc4\x83 doar 2 ani de domnie._NEWLINE_Unele documente din 1433 numesc Biserica Sf. Niculae sau Sf\xc3\xa2ntul Nicolae din P\xc3\xa2lcov. \xc3\x8entre anii 1558-1559 afl\xc3\xa2ndu-se \xc3\xaen ruin\xc4\x83, bisericu\xc8\x9ba este ref\xc4\x83cut\xc4\x83 de jup\xc3\xa2neasa Caplea din St\xc4\x83ne\xc8\x99ti, urma\xc8\x99\xc4\x83 a boierului Mogo\xc8\x99, m\xc4\x83tu\xc8\x99\xc4\x83 a boierilor Buze\xc8\x99ti. Jup\xc3\xa2neasa doteaz\xc4\x83 a\xc8\x99ez\xc4\x83m\xc3\xa2ntul cu cele necesare r\xc3\xa2nduielilor biserice\xc8\x99ti \xc8\x99i \xc3\xaenchin\xc4\x83 biserica ca metoh m\xc4\x83n\xc4\x83stirii Simonopetra de la Muntele Athos. La moartea sa, \xc3\xaen jurul anului 1585, va fi \xc3\xaengropat\xc4\x83 aici, iar m\xc4\x83n\xc4\x83stirea prime\xc8\x99te numele de M\xc4\x83n\xc4\x83stirea postelnicesei Caplea sau M\xc4\x83n\xc4\x83stirea Sf. Nicolae al postelnicesei. La porunca lui Petru Cercel, fratele lui Mihai Viteazul, r\xc4\x83m\xc4\x83\xc8\x99i\xc8\x9bele trupe\xc8\x99ti ale jup\xc3\xa2nesei sunt dezgropate \xc8\x99i mutate la M\xc4\x83n\xc4\x83stirea Bolintin, iar a\xc8\x99ez\xc4\x83m\xc3\xa2ntul este distrus \xc8\x99i c\xc4\x83lug\xc4\x83rii alunga\xc8\x9bi. La m\xc4\x83n\xc4\x83stirea Bolintin datorit\xc4\x83 unor ne\xc3\xaen\xc8\x9belegeri ale c\xc4\x83lug\xc4\x83rilor asupra drepturilor de proprietate, cedate de jup\xc3\xa2neasa Caplea, ace\xc8\x99tia au dezgropat-o \xc8\x99i i-au \xc3\xaempr\xc4\x83\xc8\x99tiat oasele._NEWLINE_C\xc3\xa2ndva \xc3\xaenainte de anul 1591, m\xc4\x83n\xc4\x83stirea ref\xc4\x83cut\xc4\x83 de jup\xc3\xa2neasa Caplea a fost reconstruit\xc4\x83 ca schit \xc8\x99i a primit numele de Biserica Alb\xc4\x83-Post\xc4\x83vari. Conform unor legende, aici ar fi existat o icoan\xc4\x83 f\xc4\x83c\xc4\x83toare de minuni la care Mihai Viteazul s-a \xc3\xaenchinat \xc8\x99i a f\xc4\x83cut leg\xc4\x83m\xc3\xa2ntul construirii m\xc4\x83n\xc4\x83stirii Mihai Vod\xc4\x83, \xc8\x9bin\xc3\xa2nd cont \xc8\x99i de o tradi\xc8\x9bie a vremii conform c\xc4\x83reia o m\xc4\x83n\xc4\x83stire nou\xc4\x83 trebuia construit\xc4\x83 pe ruinele uneia vechi.\n_START_SECTION_\nLegend\xc4\x83\n_START_PARAGRAPH_\nExist\xc4\x83 \xc8\x99i o legend\xc4\x83, cu mai multe versiuni, care explic\xc4\x83 motiva\xc8\x9bia construirii acestei m\xc4\x83n\xc4\x83stiri, de c\xc4\x83tre Mihai Viteazul. Conform acestei legende, \xc3\xaentr-o iarn\xc4\x83 deosebit de geroas\xc4\x83, undeva \xc3\xaentre anii 1589-1591, Mihai, fiul vitreg al lui P\xc4\x83tra\xc8\x99cu Vod\xc4\x83 cel Bun este prins din porunca lui Alexandru-Vod\xc4\x83 cel R\xc4\x83u, pe motiv c\xc4\x83 ar fi uneltit pentru a ajunge la domnie. Mihai este dus spre Pia\xc8\x9ba Sf. Anton, locul \xc3\xaen care trebuia s\xc4\x83 fie executat prin decapitare. Drumul spre pia\xc8\x9b\xc4\x83 trecea pe l\xc3\xa2ng\xc4\x83 Biserica Alb\xc4\x83 Post\xc4\x83vari de sub Dealul Spirei, iar Mihai cu permisiunea g\xc4\x83rzilor se opre\xc8\x99te la Sf\xc3\xa2nta Liturghie a bisericii \xc8\x99i se \xc3\xaenchin\xc4\x83 la icoana Sf\xc3\xa2ntului Nicolae, f\xc4\x83c\xc3\xa2nd totodat\xc4\x83 \xc8\x99i leg\xc4\x83m\xc3\xa2ntul de a construi o m\xc3\xa2n\xc4\x83stire pe dealul din apropiere, dac\xc4\x83 va sc\xc4\x83pa cu via\xc8\x9b\xc4\x83 din aceast\xc4\x83 situa\xc8\x9bie. Versiunile legendei ofer\xc4\x83 dou\xc4\x83 variante prin care Mihai a sc\xc4\x83pat de os\xc3\xa2nda preg\xc4\x83tit\xc4\x83 de Alexandru-Vod\xc4\x83 cel R\xc4\x83u. Prima vorbe\xc8\x99te despre o garan\xc8\x9bie depus\xc4\x83 de 12 boieri, iar a doua accentueaz\xc4\x83 calit\xc4\x83\xc8\x9bile fizice ale lui Mihai, ,,un b\xc4\x83rbat falnic \xc8\x99i deosebit de ar\xc4\x83tos\xe2\x80\x9d. La vederea lui Mihai, g\xc3\xa2dele \xc3\xaensp\xc4\x83im\xc3\xa2ntat ar fi aruncat securea \xc8\x99i ar fi fugit. Conform acestei variante Mihai ar fi fost eliberat la presiunea membrilor comunit\xc4\x83\xc8\x9bii, str\xc3\xa2n\xc8\x99i la locul execu\xc8\x9biei. Eliberat, Mihai \xc3\xae\xc8\x99i \xc8\x9bine promisiunea luat\xc4\x83 \xc3\xaen fa\xc8\x9ba lui Dumnezeu \xc8\x99i construie\xc8\x99te m\xc4\x83n\xc4\x83stirea. _NEWLINE_\xe2\x80\x9e...banul Mihai au jurat cu 12 boieri \xc3\xaenaintea lui Alexandru Vod\xc4\x83 c\xc4\x83 iaste fecior de domn \xc8\x99i a\xc8\x99a au sc\xc4\x83pat cu via\xc8\x9b\xc4\x83 _NEWLINE_ [Mihai ajung\xc3\xa2nd domn] m\xc4\x83n\xc4\x83stirea \xc3\xaenc\xc4\x83 o au f\xc4\x83cut, care s\xc4\x83 veade \xc8\x99i s\xc4\x83 numea\xc8\x99te Mihai Vod\xc4\x83, precum s-au f\xc4\x83g\xc4\x83duit \xc3\xaen nevoia lui\xe2\x80\x9d_NEWLINE_\xe2\x80\x94Cronic\xc4\x83 citat\xc4\x83, dar nenumit\xc4\x83 de Claudia Ti\xc8\x9ba-Mircea \xc3\xaen Biserica M\xc4\x83n\xc4\x83stirii Mihai Vod\xc4\x83; monumentele Bucure\xc8\x99tiului istoric. 2006 p. 5\n_START_SECTION_\nAtestare documentar\xc4\x83\n_START_PARAGRAPH_\nCea mai veche men\xc8\x9bionare documentar\xc4\x83 a M\xc4\x83n\xc4\x83stirii Mihai Vod\xc4\x83 se g\xc4\x83se\xc8\x99te \xc3\xaen grammata patriarhal\xc4\x83 din 1591 \xc3\xaentocmit\xc4\x83 de egumenul Evghenie de la M\xc4\x83n\xc4\x83stirea Simonopetra de la muntele Athos. Conform acestui document Evghenie i-a cerut lui Mihai Viteazul s\xc4\x83 cl\xc4\x83deasc\xc4\x83 o nou\xc4\x83 m\xc4\x83n\xc4\x83stire, cea veche, Biserica Alb\xc4\x83-Post\xc4\x83vari, metoh al M\xc4\x83n\xc4\x83stirii de la Athos afl\xc3\xa2ndu-se \xc3\xaen apropierea unei mla\xc8\x99tini aduc\xc4\x83toare de boli._NEWLINE_\xe2\x80\x9e[Evghenie] a cerut \xc3\xaenvoire ca, p\xc4\x83str\xc3\xa2ndu-se zisul metoh, a\xc8\x99a cum se g\xc4\x83se\xc8\x99te, p\xc4\x83zit de doi sau mai mul\xc8\x9bi c\xc4\x83lug\xc4\x83ri, a\xc8\x99a cum se cade, s\xc4\x83 cl\xc4\x83deasc\xc4\x83 un alt metoh, mult mai bun dec\xc3\xa2t acesta, pe un loc mai \xc3\xaenalt (...) \xc8\x98i c\xc4\x83p\xc4\x83t\xc3\xa2nd \xc3\xaenvoire deplin\xc4\x83 kir Evghenie a g\xc4\x83sit pe prea cucernicul jupan Mihai banul, b\xc4\x83rbat cu adev\xc4\x83rat evlavios \xc8\x99i de mult \xc3\xaensetat de aceasta, care, nu numai cu vorba, dar necru\xc8\x9b\xc3\xa2nd nici truda \xc8\x99i osteneala \xc8\x99i nici o cheltuial\xc4\x83, a ridicat, chiar din temelii, o alt\xc4\x83 biseric\xc4\x83 foarte frumoas\xc4\x83 \xc8\x99i cu hramul marelui Nicolae \xc8\x99i a numit-o metoh al cinstitei m\xc4\x83n\xc4\x83stiri a Simonopetri\xc8\x99tilor. A ridicat \xc3\xaen jurul ei foarte multe chilii pentru ca s\xc4\x83 locuiasc\xc4\x83 sfin\xc8\x9bii b\xc4\x83rba\xc8\x9bi care vin acolo \xc8\x99i, pe l\xc3\xa2ng\xc4\x83 aceasta, i-a \xc3\xaenchinat \xc8\x99i sfintele odoare \xc8\x99i felurite podoabe din argint \xc8\x99i din aur\xe2\x80\x9d_NEWLINE_\xe2\x80\x94Claudia Ti\xc8\x9ba-Mircea. Biserica M\xc4\x83n\xc4\x83stirii Mihai Vod\xc4\x83; monumentele Bucure\xc8\x99tiului istoric. 2006 p. 7_NEWLINE_Conform documentului din 1591 ctitoria lui Mihai Viteazul avea statut de stavropighie patriarhal\xc4\x83 \xc8\x99i era \xc3\xaen jurisdic\xc8\x9bia canonic\xc4\x83 a patriarhiei de la Constantinopol. Ulterior bisericii i se vor ad\xc4\x83uga turnul clopotni\xc8\x9b\xc4\x83, mai multe case domne\xc8\x99ti, case pentru stare\xc8\x9bi, o sal\xc4\x83 de mese (trapez\xc4\x83) \xc8\x99i o buc\xc4\x83t\xc4\x83rie (cuhnie), pivni\xc8\x9be. Banul Mihai va \xc3\xaenzestra m\xc4\x83n\xc4\x83stirea cu mai multe mo\xc8\x99ii (13 sate d\xc4\x83ruite de Mihai, dar \xc8\x99i un sat dar din partea so\xc8\x9biei acestuia, doamna Stanca), cump\xc4\x83rate cu suma de 472.000 aspri. Podul peste r\xc3\xa2ul D\xc3\xa2mbovi\xc8\x9ba, care f\xc4\x83cea leg\xc4\x83tura cu m\xc4\x83n\xc4\x83stirea a fost construit tot \xc3\xaen aceast\xc4\x83 perioad\xc4\x83, sub \xc3\xaendrumarea lui Mihai Viteazul._NEWLINE_Conform unei inscrip\xc8\x9bii de pe fronstispiciul bisericii: \xe2\x80\x9eLa 1594 s-a zidit aceast\xc4\x83 biseric\xc4\x83, iar u\xc8\x99a \xc3\xaen anul 1711, pe timpul egumenului Iosif din Milos\xe2\x80\x9d, se poate deduce c\xc4\x83 \xc3\xaen\xc4\x83l\xc8\x9barea edificiul s-a finalizat \xc3\xaen anul 1594. Cinci ani mai t\xc3\xa2rziu (august 1599), Mihai, printr-un act p\xc4\x83strat p\xc3\xa2n\xc4\x83 \xc3\xaen zilele noastre, a \xc3\xaenchinat loca\xc8\x99ul sf\xc3\xa2nt M\xc4\x83n\xc4\x83stirii Simonopetra de pe Muntele Athos.\n_START_SECTION_\nPerioada comunist\xc4\x83\n_START_PARAGRAPH_\n\xc3\x8entre anii 1954-1956 se continu\xc4\x83 repara\xc8\x9biile \xc8\x99i moderniz\xc4\x83ri demarate \xc3\xaen timpul r\xc4\x83zboiului (1940-1943), iar \xc3\xaen 23 aprilie 1955 prin Hot\xc4\x83r\xc3\xa2rea de guvern nr. 1160 Complexul M\xc4\x83n\xc4\x83stirii este declarat monument istoric._NEWLINE_De\xc8\x99i ansamblul M\xc4\x83n\xc4\x83stirii Mihai Vod\xc4\x83, format din turnul clopotni\xc8\x9bei \xc8\x99i biserica m\xc4\x83n\xc4\x83stirii, a fost considerat \xc8\x99i \xc3\xaen perioada comunist\xc4\x83 unul dintre cele mai pre\xc8\x9bioase monumente ale Bucure\xc8\x99tiului , un edificiu reprezentativ pentru arhitectura rom\xc3\xa2neasc\xc4\x83 a secolului al XVI-lea, nu a sc\xc4\x83pat de politica de excludere a l\xc4\x83ca\xc8\x99elor de cult din perimetrul vizual, adoptat\xc4\x83 \xc3\xaen cei 10 ani (1980-1990) de lucr\xc4\x83ri la construc\xc8\x9bia Centrului Civic din Bucure\xc8\x99ti._NEWLINE_\xc3\x8en perioada comunist\xc4\x83 \xc3\xaentre anii 1977-1989 au fost demolate 20 de biserici, iar altele 8 au fost mutate \xc3\xaen alte amplasamente. \xc3\x8en ultima categorie se \xc3\xaenscrie \xc8\x99i Biserica Mihai Vod\xc4\x83; acesteia dar \xc8\x99i altor biserici din Bucure\xc8\x99ti, li s-a rezervat o soart\xc4\x83 care este valabil\xc4\x83 \xc8\x99i \xc3\xaen prezent - s\xc4\x83 fie ascunse de ochii trec\xc4\x83torilor \xc3\xaen spatele unor blocuri \xc3\xaenalte._NEWLINE_\xc3\x8en ianuarie 1985 biserica a fost propus\xc4\x83 pentru demolare \xc8\x99i la scurt timp propunerea a fost pus\xc4\x83 \xc3\xaen practic\xc4\x83. Anexele m\xc4\x83n\xc4\x83stirii precum \xc8\x99i zidul au fost d\xc4\x83r\xc3\xa2mate \xc8\x99i nu mult a mai trebuit ca \xc3\xaentregul complex s\xc4\x83 fie demolat._NEWLINE_Datorit\xc4\x83 protestelor \xc8\x99i memoriilor trimise de unii intelectuali ai vremii (printre care Constantin Noica,\xc2\xa0Geo Bogza,\xc2\xa0Mihail \xc8\x98ora,\xc2\xa0Dan Nasta,\xc2\xa0Zoe Dumitrescu Bu\xc8\x99ulenga,\xc2\xa0R\xc4\x83zvan Theodorescu, Dinu C. Giurescu,\xc2\xa0Grigore Ionescu\xc2\xa0\xc8\x99i\xc2\xa0Peter Derer) c\xc4\x83tre mai multe institu\xc8\x9bii (Patriarhie, Consiliul pentru Cultur\xc4\x83 din Comitetul Central etc.), Biserica M\xc4\x83n\xc4\x83stirii Mihai Vod\xc4\x83 \xc8\x99i turnul clopotni\xc8\x9bei au putut fi salvate._NEWLINE_Pentru a face loc simbolului comunismului din Rom\xc3\xa2nia, Casa Poporului, dar \xc8\x99i pentru a-i mul\xc8\x9bumi pe protestatari, persoanele de decizie ale regimului au ajuns la un compromis \xc8\x99i anume mutarea bisericii de pe dealul pe care a fost ctitorit\xc4\x83 de Mihai Viteazul. Translatarea \xc3\xaen pant\xc4\x83 a bisericii, pe o distan\xc8\x9b\xc4\x83 de 289 m \xc8\x99i cobor\xc3\xa2t\xc4\x83 pe vertical\xc4\x83 cu 6,2 m, a avut loc \xc3\xaen anul 1985. Opera\xc8\x9biune \xc3\xaen sine de translatare a edificiului, de pe Dealul Mihai Vod\xc4\x83, fosta strad\xc4\x83 a Arhivelor nr.2 \xc8\x99i p\xc3\xa2n\xc4\x83 \xc3\xaen locul \xc3\xaen care se afl\xc4\x83 \xc8\x99i ast\xc4\x83zi, Strada Sapien\xc8\x9bei nr.4, \xc3\xaen apropierea malului D\xc3\xa2mbovi\xc8\x9bei, a fost considerat\xc4\x83 la vremea respectiv\xc4\x83 o performan\xc8\x9b\xc4\x83 deosebit\xc4\x83._NEWLINE_\xe2\x80\x9eTranslatarea coordonat\xc4\x83 de inginerul Eugeniu I. Iord\xc4\x83nescu a fost, la timpul respectiv, considerat\xc4\x83 o performan\xc8\x9b\xc4\x83 deosebit\xc4\x83 prin: lungimea traseului, unghiul de pant\xc4\x83 \xc8\x99i greutatea obiectivului\xe2\x80\x9d_NEWLINE_\xe2\x80\x94dr. V. Z. Teodorescu citat de Claudia Ti\xc8\x9ba-Mircea. Biserica M\xc4\x83n\xc4\x83stirii Mihai Vod\xc4\x83; monumentele Bucure\xc8\x99tiului istoric. 2006 p. 19_NEWLINE_Unele din osemintele aflate \xc3\xaen curtea m\xc4\x83n\xc4\x83stirii au fost \xc3\xaempachetate \xc3\xaen grab\xc4\x83 \xc8\x99i au putut fi salvate \xc8\x99i transportate \xc3\xaen noua loca\xc8\x9bie, altele nu au mai putut fi recuperate.\n_START_SECTION_\nDescrierea bisericii\n_START_PARAGRAPH_\nBiserica cu o fa\xc8\x9bad\xc4\x83 asem\xc4\x83n\xc4\x83toare M\xc4\x83n\xc4\x83stirii Dealu este \xc3\xaemp\xc4\x83r\xc8\x9bit\xc4\x83 \xc3\xaen 2 registre. Planul m\xc4\x83n\xc4\x83stirii este realizat dup\xc4\x83 tipul bizantin \xc8\x99i are forma unui trilob lung cu absida altarului flancat\xc4\x83 de dou\xc4\x83 absidiole dreptunghiulare: proscomidia \xc8\x99i diaconicul, ambele supra\xc3\xaen\xc4\x83l\xc8\x9bate prin 2 turnuri mai mici. Ini\xc8\x9bial biserica a fost construit\xc4\x83 \xc3\xaen c\xc4\x83r\xc4\x83mid\xc4\x83 goal\xc4\x83, f\xc4\x83r\xc4\x83 tencuial\xc4\x83 \xc8\x99i f\xc4\x83r\xc4\x83 pietre cioplite. \xc3\x8en anii '30 renovarea a inclus \xc8\x99i reconstruc\xc8\x9bia turnurilor, dup\xc4\x83 modelul celor vechi, conform planurilor detaliate ale restaur\xc4\x83rii precedente._NEWLINE_La \xc3\xaenceput pronaosul m\xc4\x83n\xc4\x83stirii era desp\xc4\x83r\xc8\x9bit de naos prin 3 arcade, arcade des utilizate \xc3\xaen construc\xc8\x9bia de biserici din Rom\xc3\xa2nia, sprijinite pe doi st\xc3\xa2lpi izola\xc8\x9bi._NEWLINE_Valoarea estetic\xc4\x83 deosebit\xc4\x83 a m\xc4\x83n\xc4\x83stirii este dat\xc4\x83 de arhitectura exterioar\xc4\x83, care \xe2\x80\x9ereprezint\xc4\x83 chintesen\xc8\x9ba formelor c\xc4\x83utate \xc3\xaen tot lungul ultimilor ani ai secolului al XVI-lea\xe2\x80\x9d. Fa\xc8\x9badele m\xc4\x83n\xc4\x83stirii sunt \xc3\xaemp\xc4\x83r\xc8\x9bite de un br\xc3\xa2u median \xc3\xaen dou\xc4\x83 registre, construite din f\xc3\xa2\xc8\x99ii alternative de c\xc4\x83r\xc4\x83mid\xc4\x83 aparent\xc4\x83 \xc8\x99i zone tencuite, conform unei tradi\xc8\x9bii de a construi astfel de edificii din secolul al XVI-lea. Zidurile sunt decorate cu o serie de arcade oarbe, raportate la fa\xc8\x9ba zidului, \xc3\xaencadrate de ciubuce rotunjite de c\xc4\x83r\xc4\x83mid\xc4\x83, asem\xc4\x83n\xc4\x83toare cu cele de la M\xc4\x83n\xc4\x83stirea Dealu, dar mai \xc3\xaensufle\xc8\x9bite \xc8\x99i mai atr\xc4\x83g\xc4\x83toare dec\xc3\xa2t acestea, datorit\xc4\x83 diferen\xc8\x9bei de material folosit \xc8\x99i a culorilor acestora. Ramele u\xc8\x99ilor \xc8\x99i ale ferestrelor sunt realizate din piatr\xc4\x83 \xc8\x99i sunt \xc3\xaempodobite cu sculpturi de la \xc3\xaenceputul secolului al XVIII-lea de c\xc4\x83tre un egumen grec (1711). Construc\xc8\x9bia are \xc8\x99i c\xc3\xa2teva r\xc3\xa2nduri de c\xc4\x83r\xc4\x83mid\xc4\x83 special t\xc4\x83iat\xc4\x83 \xc8\x99i a\xc8\x99ezat\xc4\x83 \xc3\xaen din\xc8\x9bi de fier\xc4\x83str\xc4\x83u, reprezint\xc4\x83 transpunerea unui model folosit \xc8\x99i la construc\xc8\x9bia M\xc4\x83n\xc4\x83stirii Curtea de Arge\xc8\x99._NEWLINE_\xc3\x8en interiorul bisericii pere\xc8\x9bii sunt picta\xc8\x9bi cu ctitorii l\xc4\x83ca\xc8\x99ului de cult: Mihai Viteazul, so\xc8\x9bia acestuia Stanca, Boierul Stoica \xc8\x99i voievodul Constantin cu so\xc8\x9bia lui, Ioana._NEWLINE_\xc3\x8en fundul cur\xc8\x9bii, \xc3\xaen axa mare a bisericii a existat o clopotni\xc8\x9b\xc4\x83, care era totodat\xc4\x83 \xc8\x99i turnul de intrare \xc3\xaen m\xc4\x83n\xc4\x83stire. Clopotni\xc8\x9ba, de\xc8\x99i a fost ref\xc4\x83cut\xc4\x83 de mai multe ori de-a lungul timpului, s-a deteriorat, \xc3\xaenc\xc4\x83 din anul 1938 aceasta era deja o ruin\xc4\x83.\n_START_SECTION_\nInventarul bisericii\n_START_PARAGRAPH_\nConform inventarului \xc3\xaentocmit \xc3\xaentre anii 1865-1867, \xc3\xaen timpul seculariz\xc4\x83rii averilor m\xc4\x83n\xc4\x83stire\xc8\x99ti, M\xc4\x83n\xc4\x83stirea Mihai Vod\xc4\x83 prezenta mai  multe elemente de patrimoniu deosebit de pre\xc8\x9bioase. Printre acestea pot fi amintite: o cruce de sidef, o u\xc8\x99\xc4\x83 sculptat\xc4\x83 din lemn, foarte veche - prezenta \xc8\x99i o inscrip\xc8\x9bie \xc3\xaen slavon\xc4\x83, 2 vase de argint - unul prezenta un \xc3\xaenscris de la Mihai Viteazul, iar al doilea din 1685, un potir din 1620, un disc de argint aurit._NEWLINE_Pe l\xc3\xa2ng\xc4\x83 toate acestea au existat de-a lungul vremii diverse \xc3\xaenscrisuri pe pere\xc8\x9bii m\xc4\x83n\xc4\x83stirii (pisanii) \xc8\x99i diverse tablouri votive. Din inscrip\xc8\x9biile disp\xc4\x83rute doar dou\xc4\x83 au fost copiate \xc8\x99i s-au p\xc4\x83strat p\xc3\xa2n\xc4\x83 \xc3\xaen zilele noastre._NEWLINE_\xe2\x80\x9e\xc3\x8ent\xc4\x83re\xc8\x99te, Doamne, aceast\xc4\x83 biseric\xc4\x83, pe care ai dob\xc3\xa2ndit-o cu scump s\xc3\xa2ngele T\xc4\x83u, asupra celoir ce s-au \xc3\xaencrezut \xc3\xaen tine\xe2\x80\x9d_NEWLINE_\xe2\x80\x94Inscrip\xc8\x9bie existent\xc4\x83 p\xc3\xa2n\xc4\x83 \xc3\xaen 1931 pe arcada de la intrare \xc3\xaen biseric\xc4\x83, conform Claudia Ti\xc8\x9ba-Mircea, p. 21_NEWLINE_\xe2\x80\x9eAcum dou\xc4\x83 veacuri jum\xc4\x83tate, cel ce umplea de str\xc4\x83lucire tronul \xc8\x9b\xc4\x83rii rom\xc3\xa2ne\xc8\x99ti, salvatorul cel vestit, marea glorie a domnitorilor, Mihai Vod\xc4\x83, cel supranumit \xc8\x99i Viteazul, un al doilea p\xc4\x83rinte al supu\xc8\x99ilor s\xc4\x83i, a \xc3\xaen\xc4\x83l\xc8\x9bat din temelie aceast\xc4\x83 biseric\xc4\x83, cu at\xc3\xa2tea munci neobosite, fiind \xc3\xaendemnat numai de zel dumnezeiesc, \xc8\x99i ca simbol de biruin\xc8\x9b\xc4\x83 de Mare-c\xc4\x83pitan, a or\xc3\xa2nduit \xc3\xaen cinstea Ierarhului Nicolae s\xc4\x83 fie de pomenire. Dar fiindc\xc4\x83 secera crud\xc4\x83 a vremii, care pe toate le distruge f\xc4\x83r\xc4\x83 cru\xc8\x9bare, o rea distrugere amenin\xc8\x9ba \xc8\x99i pe aceasta, prin inspira\xc8\x9bie dumnezeiasc\xc4\x83, prin zel cald, prin ardoare neobosit\xc4\x83 \xc8\x99i prea v\xc4\x83dit\xc4\x83, prin av\xc3\xa2nt deosebit \xc8\x99i sf\xc3\xa2nt, s-a re\xc3\xaennoit de c\xc4\x83tre cuviosul Arhimandrit Teodosie Contopol, b\xc4\x83rbat vestit din Bosfor, \xc8\x99i egumen or\xc3\xa2nduit de Simonopetra, \xc3\xaentru slava \xc8\x99i lauda lui Dumnezeu Tat\xc4\x83l. \xc3\x8en anul 1838, prin luna iunie.\xe2\x80\x9d_NEWLINE_\xe2\x80\x94Inscrip\xc8\x9bie din 1838 disp\xc4\x83rut\xc4\x83, conform Claudia Ti\xc8\x9ba-Mircea, p. 21\n_START_SECTION_\nM\xc4\x83n\xc4\x83stirea \xc3\xaen prezent\n_START_PARAGRAPH_\n\xc3\x8en anul 1994 Biserica Mihai Vod\xc4\x83 este redeschis\xc4\x83 pentru credincio\xc8\x99i. Tot acum are loc restaurarea picturii neobizantine din biseric\xc4\x83 a lui Costin Petrescu, de c\xc4\x83tre pictorii Mihai \xc8\x99i \xc8\x98tefania Stinghe, Irina Petrescu restaureaz\xc4\x83 icoana Maicii Domnului Hodighitria, sunt ref\xc4\x83cute stranele \xc8\x99i este pardosit\xc4\x83 biserica cu marmur\xc4\x83._NEWLINE_\xc3\x8en 2004 sunt cobor\xc3\xa2te din clopotni\xc8\x9b\xc4\x83, locul \xc3\xaen care au fost depozitate osemintele \xc3\xaen 1985, \xc3\xaen timpul translat\xc4\x83rii bisericii. Osemintele sunt \xc3\xaengropate \xc3\xaen gr\xc4\x83dina din curtea bisericii \xc8\x99i este a\xc8\x99ezat\xc4\x83 la cap\xc4\x83tul acestora o cruce de piatr\xc4\x83 sculptat\xc4\x83._NEWLINE_\xc3\x8en prezent \xc3\xaen interiorul bisericii exist\xc4\x83 o racl\xc4\x83 \xc3\xaen care sunt p\xc4\x83strate moa\xc8\x99tele urm\xc4\x83torilor Sfin\xc8\x9bi: Sf. Ioan Iacob Hozevitul, Sf. Xenia Petrovna, Sf. Teofil, Sf. Mc. Sevastiana, Sf. Mc. Ciprian, Sf. Mc. Iustina, Sf. Mc. Clement, Sf. Mc. Trifon, Cuv. Auxen\xc8\x9bie, Sf. Dionisie Zakynthos, Sf. Mc. Anastasie, Sf. Mc. Panaghiotis, Sf. Spiridon, Sf. Nifon II, Sf. Ignatie Zagorski, Sf. Prooroc Ioan Botez\xc4\x83torul, Cuv. Sava cel Sfin\xc8\x9bit, Sf. Mc. Eustatie, Sf. Mc. Theodor Stratilat, Cuv. Paisie, Cuv. Stelian Paflagonul, Sf. Mc. Mercurie, Sf. Mc. Arhidiacon \xc8\x98tefan, Sf. Apostol Andrei, Sf. Mc. Dimitrie, Sf. Mc. Haralambie."